चाणक्यको जन्म ई. पू. ४०० वर्षमा तत्कालीन भारतवर्षको तक्षशिला भन्ने स्थानमा भएको थियो । यो स्थान अहिले पाकिस्तानमा पर्छ । त्यतिबेला तक्षशिला विद्याको एक किसिमले केन्द्रबिन्दु नै थियो । विद्या अध्ययनका लागि निकै टाढादेखि मानिसहरू यहाँ आउने गर्थे । चाणक्यले पनि प्रारम्भिक शिक्षा यहींबाट लिएका हुन् । पछि के भएर हो कुन्नि उनी उच्च शिक्षाका लागि पाटलीपुत्र आए । केही समय अघिदेखि पाटलीपुत्र नन्दवंशीहरूको अधीनमा रहँदै आएको थियो । त्यतिबेला त्यहाँ मगधका राजा धननन्दले राज्य गरिरहेका थिए । चाणक्यको राजघरानामा आवतजावत थियो । विद्वानका लागि कहाँ पो बारबन्देज हुन्छ र । विद्वान् सर्वत्र पूज्यते भन्ने त नीतिमै उल्लेख छ ।
